b'\n_START_ARTICLE_\nGagatas\n_START_PARAGRAPH_\nGagatas\xc2\xa0\xe2\x80\x93 amorfin\xc4\x97 i\xc5\xa1kastin\xc4\x97 derva, rusvosios anglies (lignito) atmaina. Pavadintas pagal Pietvakari\xc5\xb3 Turkijos Gageso up\xc4\x97s pavadinim\xc4\x85. Termin\xc4\x85 vartojo Plinijus Vyresnysis. Juodas, tamsiai rudas, dervos ar va\xc5\xa1ko blizgesio. Kietumas 2,5\xe2\x80\x934, tankis 1300\xe2\x80\x931350 kg/m\xc2\xb3, neskalus, kriaukl\xc4\x97tas l\xc5\xab\xc5\xbeis, trinamas \xc4\xafsielektrina. Randamas sm\xc4\x97lingose, molingose ar mergelingose uolienose, re\xc4\x8diau\xc2\xa0\xe2\x80\x93 akmens aglies kloduose gniutul\xc5\xb3 pavidalu. Susidar\xc4\x97 i\xc5\xa1 spygliuo\xc4\x8di\xc5\xb3 augal\xc5\xb3 (da\xc5\xbeniausiai araukarij\xc5\xb3) liekan\xc5\xb3, kurios fosilizavosi redukcin\xc4\x97s aplinkos anaerobin\xc4\x97mis s\xc4\x85lygomis._NEWLINE_Dauguma gagato telkini\xc5\xb3 yra apatin\xc4\x97s ir vir\xc5\xa1utin\xc4\x97s juros sluoksniuose. Randamas Gruzijoje, Ispanijoje, Pranc\xc5\xabzijoje, Ukrainoje, Rusijoje ir kt. D\xc4\x97l gra\xc5\xbeaus aksominio blizgesio ir lengvo mechaninio apdorojimo naudojamas papuo\xc5\xa1alams ir dekoratyviniams dirbiniams.'